Marta Magnúsdóttir og kærasti hennar , Gísli Laufdal Stafánsson , keyptu 129 fermetra íbúð með bílskúr í Hafnarfirði í september árið 2018 . Parið flutti loksins inn ásamt dóttur sinni Hrafntinnu og labradorhundinum Bronco í janúar árið 2019 en þau tóku sér góðan tíma í að taka íbúðina í gegn . Marta segir að þau Gísli hafi gert mestallt sjálf með góðri hjálp frá fjölskyldu sinni . Þar sem Gísli er á sjó annan hvern mánuð töfðust framkvæmdirnar aðeins . „ Við tókum niður allt loft og settum innfellda lýsingu , nýtt parket og hurðir og nýja eldhúsinnrétingu og fataskápa . Það eina sem við breyttum ekki var baðið . Við tókum niður vegg á milli eldhúss og stofu til að opna rýmið og færðum þottahúsdyrnar úr eldhúsi inn á svefnherbergisgang til að fá stærra eldhús . Það var einnig lítil geymsla inn af forstofunni sem við breyttum í fataherbergi fyrir yfirhafnir , “ segir Marta um þær breytingar sem þau gerðu . Marta segir að breytingarnar hafi gert það að verkum að íbúðin stækkaði mjög mikið auk þess sem hún varð bjartari . Þau fengu mun stærra eldhús , gerðu eyju og flæðið varð betra í íbúðinni . Þau Marta og Gísli keyptu íbúðina með það í huga að breyta henni . „ Okkur langaði að opna íbúðina og gera hana bjarta og sáum mikla möguleika . Hún er svo vel skipulögð þrátt fyrir að vera bara um 100 fermetrar að stærð . Það var alltaf planið að finna eldri eign og gera hana að okkar og fá að innrétta hana eftir okkar höfði . Við keyptum eldhúsið okkar hjá HTH og erum mjög ánægð með það . Okkur langaði ekki í hvíta eða svarta innréttingu og við fundum frábæra innréttingu sem er dökkbrún . Við settum Mortex á eldhúsið sem er með sömu áferð og steinn en kostar margfalt minna . Fataskápana keyptum við svo alla í Ikea . Parket og hurðir keyptum við í Birgissyni . “ Framkvæmdir taka alltaf lengri tíma en maður heldur . Við ætluðum ekki að gera svona margt í upphafi en svo vindur það upp á sig . Það tekur vel á að vera í framkvæmdum en maður er alltaf svo ánægður eftir á . Við gerðum einnig upp okkar fyrstu íbúð fyrir rétt rúmum þremur árum svo við erum orðin smá vön og margt sem við lærðum og gerðum betur í þessari framkvæmd . Eins og núna tæpu ári eftir að við fluttum inn erum við nýbúin að klára litlu hlutina sem maður nennir hreinlega ekki að gera þegar maður er fluttur inn . “ Það mætti segja að þau Marta og Gísli væru orðin nokkuð vön því að taka íbúðir í gegn og býr Marta yfir nokkrum góðum ráðum . „ Þetta mun alltaf taka lengri tíma en maður gerir ráð fyrir og kosta meira . Við höfum núna gert þetta tvisvar og munum pottþétt gera þetta aftur seinna meir , en núna ætlum við að njóta í einhvern tíma hér . Maður uppsker eins og maður sáir og gleðin er mikil þegar verkinu lýkur , “ segir Marta ánægð með íbúðina .